वस्तुत: विजेन्द्र की कविता अग्निज वाणी है, जो अंधकार में प्रकाश का प्रसारण करती है। इसीलिए वह कहती है कि अमरीका जैसे साम्राज्यवादी दैत्य को पछाड़ो, क्योंकि वह दैत्य है। क्रूर है। कुचाली है। महाकपटी है। अन्तरराष्ट्रीय मुद्राकोष उसका कुचक्र है। विश्व व्यापार संगठन उसका इन्द्रजाल है। वह पूरी दुनिया के गरीबों का दुश्मन है। उनका रक्त पीता है। इसलिए ऐसे दैत्य को पछाड़ो। करूणा भाव से परिपूर्ण विजेन्द्र अपने समय समाज को देखकर कहते हैं: देखता हूँ खुश्क चेहरा /नग्न नाच करने वाली बालाओं का /देखता हूँ अपराध गरीबी का/ क्योंकि रोज आता है बोहरा/कर्ज न चुकने पर/कर लेते बहुत तो आत्महत्याएँ/तंग आकर/कुछ मार डालते अपने बच्चों को/कुछ होते हैं बेदिमाग घूमते है वन में/जीवन जीते कन कन में। (पृ. 87 )